stanford-oval/wikipedia huggingface dataset:
Franz Josef Jung

Franz Josef Jung, 2014
Franz Josef Jung (s. 5. maaliskuuta 1949) on saksalainen kristillisdemokraattinen poliitikko. Hän toimi Saksan puolustusministerinä 2005–2009 ja työministerinä loka-marraskuussa 2009.
Suoritettuaan asepalveluksensa Jung opiskeli lakia Mainzin yliopistossa. Ammatiltaan hän on asianajaja ja notaari. Poliittisella urallaan hän on toiminut useissa viroissa Hessenin osavaltiossa. Saksan liittopäiville hänet valittiin vuoden 2005 vaaleissa.
Angela Merkelin ensimmäisessä hallituksessa Jung oli puolustusministerinä. Hänestä tuli Merkelin II hallituksen työministeri. Jung joutui eroamaan tehtävästä 27. marraskuuta 2009 ja työministeriksi nimitettiin Ursula von der Leyen. Jungin ollessa puolustusministerinä Saksan joukot johtivat Afganistanissa Kunduzin iskua, jossa kuoli 69 talibania ja 30 siviiliä. Jung kielsi pitkään tienneensä siviiliuhreista. Vasta 26. marraskuuta 2009 hän myönsi puheessaan parlamentille nähneensä raportin, joka vahvisti siviilien kuolemat.
Aiheesta muualla

Kuvia tai muita tiedostoja aiheesta Franz Josef Jung Wikimedia Commonsissa
Jungin verkkosivut
Franz Heinzer

| Mitalit> Maa:   Sveitsi.Miesten alppihiihto.MM-kilpailut  | Mitalit> Maa:   Sveitsi.Miesten alppihiihto.MM-kilpailut  | Mitalit> Maa:   Sveitsi.Miesten alppihiihto.MM-kilpailut  | Maa:   Sveitsi> Miesten alppihiihto. |
| --- | --- | --- | --- |
|  Kultaa | Saalbach 1991 | syöksylasku |  |
Franz Heinzer (s. 11. huhtikuuta 1962 Schwyz, Sveitsi) on sveitsiläinen uransa lopettanut alppihiihtäjä.
Heinzerin uran paras saavutus on syöksylaskun maailmanmestaruus vuoden 1991 Maailmanmestaruuskilpailuista. Hän oli sijoittunut aikaisemmissa MM-kilpailuissa peräti kolme kertaa syöksylaskussa 4:ksi. Hänen uransa paras sijoitus olympialaisista on syöksyn kuudes tila Albertvillen kisoista 1992.
Heinzer voitti syöksylaskun maailmancupin kolme kertaa peräkkäin vuosina 1991-1993 sekä supersuurpujottelun maailmancupin vuonna 1991. Hän oli parhaimmillaan kolmas maailmancupin loppupisteissä vuonna 1993. Yhteensä hän voitti 17 osakilpailua, joista 15 tuli syöksylaskusta ja 2 alppiyhdistetystä.
Heinzer lopetti uransa vuonna 1994.
Osakilpailuvoitot

| Päivä | Paikka | Laji |
| --- | --- | --- |
| 19. joulukuuta 1982 |  Val Gardena | alppiyhdistetty |
| 9. joulukuuta 1983 |  Val d'Isère | syöksylasku |
| 10. joulukuuta 1983 |  Val d'Isère | alppiyhdistetty |
| 22. helmikuuta 1986 |  Åre | syöksylasku |
| 4. tammikuuta 1987 |  Laax | syöksylasku |
| 11. maaliskuuta 1988 |  Beaver Creek | syöksylasku |
| 14. joulukuuta 1990 |  Val Gardena | syöksylasku |
| 12. tammikuuta 1991 |  Kitzbühel | syöksylasku |
| 8. maaliskuuta 1991 |  Aspen | syöksylasku |
| 16. maaliskuuta 1991 |  Lake Louise | syöksylasku |
| 14. joulukuuta 1991 |  Val Gardena | syöksylasku |
| 17. tammikuuta 1992 |  Kitzbühel | syöksylasku |
| 18. tammikuuta 1992 |  Kitzbühel | syöksylasku |
| 25. tammikuuta 1992 |  Wengen | syöksylasku |
| 10. tammikuuta 1993 |  Garmisch-Partenkirchen | syöksylasku |
| 16. tammikuuta 1993 |  St. Anton | syöksylasku |
| 23. tammikuuta 1993 |  Veysonnaz | syöksylasku |
Fort Sumterin taistelu

Fort Sumterin taistelu oli Yhdysvaltain sisällissodan ensimmäinen taistelu. Se käytiin Unionin majuri Robert Andersonin ja Konfederaation prikaatikenraali P. G. T. Beauregardin joukkojen välillä 12.–13. huhtikuuta 1861. Taistelu aloitti Yhdysvaltain sisällissodan, joka kesti aina vuoteen 1865 asti.
Fort Sumterin taistelu päättyi 36 tuntia kestäneen tykistötulen jälkeen Konfederaation voittoon. Kumpikaan osapuoli ei menettänyt taistelussa yhtäkään sotilasta, joskin kaksi Unionin sotilasta kuoli antautumisseremonioiden yhteydessä.
Taustaa

Huhtikuun alussa 1861 presidentti Abraham Lincoln päätti lähettää heikosti varustettuna olleelle Fort Sumterin linnoitukselle vahvistusjoukkoja. 4. huhtikuuta sotaministeri Simon Cameron lähetti Fort Sumterin komennossa olleelle majuri Robert Andersonille varoituksen lähestyvästä Konfederaation laivastosta. Viestissään Cameron käski Andersonia viivyttämään Konfederaation hyökkäystä apuvoimien saapumiseen saakka.
11. huhtikuuta kenraali P. G. T. Beauregardin virkailijakunta saapui Fort Sumteriin ja vaati siellä olleiden joukkojen välitöntä evakuointia. Fort Sumterin johdossa ollut majuri Robert Anderson kuitenkin kieltäytyi ja vastasi heille: "jollette te piekse meitä palasiksi, me näännymme nälkään muutamassa päivässä". Viestin saatuaan Konfederaation sotaministeri Leroy P. Walker ilmoitti Andersonille, että mikäli tämä määrittelisi takarajan perääntymiselleen, aseellinen yhteenotto voitaisiin välttää. Anderson antoi määräajaksi 15. huhtikuuta, mutta koska yksi Unionin avustuslaivoista oli jo linnoituksen lähellä, ei Walker pystynyt suostumaan ehtoihin. Niinpä hän ilmoitti, että Konfederaation joukot ryhtyisivät pommittamaan linnoitusta kello 4.30 aamulla 12. huhtikuuta.
Taistelu

Walkerin käskyn mukaisesti Konfederaation joukot avasivat tulen linnoitusta vastaan 12. huhtikuuta kello 4.30. Sodan aloittanut laukaus ammuttiin 10-tuumaisella mörssärillä läheisellä James Islandilla sijainneesta Fort Johnsonin linnakkeesta. Tämän jälkeen Konfederaation joukot tulittivat linnoitusta 43 tykillä jokaisesta ilmansuunnasta. Unionin joukot ampuivat ensimmäisen laukauksensa noin kello 7.00.
Fort Sumterin parakit syttyivät päivän aikana palamaan yhteensä kolme kertaa, mutta jokaisella kerralla palo saatiin sammutettua ilman merkittäviä vahinkoja. Seuraavana päivänä upseeriston asuintilat syttyivät palamaan uhkaavan lähellä linnoituksen ammusvarastoa. Varasto onnistuttiin kuitenkin tyhjentämään ajoissa.
Noin kello 13.30 Konfederaation tykistö tuhosi Fort Sumterin lipputangon ja siinä heiluneen lipun. Vaikka lipun jäännökset saatiin pian esille linnoituksen muureille, ryhtyivät Anderson ja eversti Louis T. Wigfall epävirallisesti neuvottelemaan antautumisen ehdoista. Pian neuvottelujen alkamisen jälkeen myös muut Beauregardin upseerit saapuivat neuvottelemaan ja lopulta osapuolet pääsivät sopuun ehdoista: Anderson joukkoineen luovuttaisi linnoituksen Beauregardin joukoille seuraavana päivänä, mutta heidän ei tarvitsisi jäädä sotavangeiksi.
Jälkiseuraukset

Fort Sumterin antautumisseremoniat alkoivat 14. huhtikuuta noin kello 14.00. Linnoitusta puolustaneiden unionin sotilaiden piti alun perin laukaista 100 kunnialaukausta voittonsa kunniaksi. Unionin sotamiesten Daniel Hough ja Edward Galloway kuoltua ja kolmen muun haavoittuessa laukauksia ammuttaessa laskettiin niiden määrä kuitenkin 50:een. Hough haudattiin sotilasmenoin linnoituksen paraatikentälle. Noin kello 14.00 majuri Anderson joukkoineen jätti linnoituksen. Juuri ennen Andersonin lähtöä kenraali Beauregard ja Etelä-Carolinan kuvernööri Andrew Pickens saapuivat linnoitukseen ja nostivat Etelä-Carolinan ja Konfederaation liput uusiin, tilapäisiin lipputankoihin. Vaikka Andersonin joukkoja noutamaan lähetetty laiva saapui linnoituksen edustalle jo 14. huhtikuuta, heidät määrättiin odottamaan linnoituksen luona vielä seuraavaan aamuun. Seuraavana aamuna laiva lähti kuljettamaan joukkoja takaisin pohjoiseen.
Taistelu ei aiheuttanut mittavia vahinkoja kummallekaan osapuolelle eikä kumpikaan menettänyt miehiä taistelussa. Fort Sumterissa ainoat merkittävät vahingot olivat parakkien ja upseeriston asuintilojen palovahingot. Konfederaation hyökkäyksessä käyttämän Fort Moultrien linnoituksen sisärakennukset kärsivät vahinkoja, mutta muuten Konfederaation tappiot olivat mitättömät.
Fort Sumterin taistelun jälkeen Unionin ja Konfederaation välille syttyi ensimmäisen kerran laajamittainen aseellinen konflikti. Pian taistelun jälkeen presidentti Lincoln kutsui 75 000 vapaaehtoista sotilasta palvelemaan Unionin armeijaan. Tämän jälkeen myös Konfederaatio alkoi kokoamaan omaa armeijaansa ja kävi selväksi, ettei tilannetta voitaisi ratkaista ilman laajamittaista sotaa.
Fort Sumterin linnoitus on vuodesta 1948 alkaen ollut National Park Servicen alainen kansallinen muistomerkki. Fort Sumterin lisäksi muistomerkkiin kuuluvat eri saarilla sijaitsevat Fort Sumter Visitor Education Center ja Fort Moultrien linnoitus.
Aiheesta muualla

Kuvia tai muita tiedostoja aiheesta Fort Sumter Wikimedia Commonsissa
Konfederaation lippu improvisoidussa lipputangossa Fort Sumterissa taistelun jälkeen.
Dyrosauridae

| Dyrosauridae |
| --- | --- |
 Dyrosaurus
 Myöhäisliitukausi - Eoseeni 70–35 Ma  PreЄ Є O S D C P T J K Pg N      
Tieteellinen luokittelu
Domeeni::  Aitotumaiset Eucarya
Kunta::  Eläinkunta Animalia
Pääjakso::  Selkäjänteiset Chordata
Alajakso::  Selkärankaiset Vertebrata
Luokka::  Matelijat Reptilia/Sauropsida
Alaluokka::  Diapsidit Diapsida
Osaluokka::  Archosauromorpha
Ylälahko::  Crocodylomorpha
Kladi::  Neosuchia
Heimo::  †Dyrosauridae  de Stefano, 1903
Alaryhmät
 †Acherontisuchus  †Anthracosuchus  †Arambourgisuchus  †Atlantosuchus  †Cerrejonisuchus  †Chenanisuchus  †Congosaurus  †Dyrosaurus  †Guarinisuchus  †Hyposaurus  †Phosphatosaurus  †Rhabdognathus  †Sokotosuchus  †Tilemsisuchus 
Katso myös
   Dyrosauridae Wikispeciesissä   Dyrosauridae Commonsissa 
Infobox OKNimi-testi OK: 
Dyrosauridae on sukupuuttoon kuollut krokotiilimaisten arkosaurien heimo, joka eli myöhäiseltä liitukaudelta eoseenille. Heimon jäsenet muistuttivat ulkoisesti nykyisiä gaviaaleja pitkine, kapeine, hampaikkaine kuonoineen. Ne olivat vahvoja uimareita, jotka saalistivat kalaa matalissa rannikkovesissä ja murtovetisissä joensuissa.
Fylogenia

Barbosa et al. (2008):
Hastings et al. (2011):
Chenanisuchus
Guarinisuchus
Disney Channel

| Disney Channel |
| --- | --- |

Lähetykset alkoivat:  Disney Channel (1983) Disney Channel Scandinavia (2003)
Omistaja:  Walt Disney Company
Kuvaformaatti:  16:9
Maa:   Yhdysvallat
Kotisivu:  www.disneychannel.tv
Saatavuus
Antenniverkko
Digita:  Kanava 52
Satelliitti
Allente:  Kanava 83
Kaapeliverkko
Elisa:  Kanava 80
DNA Welho:  Kanava 234
Telia:  Kanava 50
IPTV (ADSL)
Maxivision:  Kanava 163
Elisa:  Kanava 31
Infobox OKNimi-testi OK: 
Disney Channel on maanpäällisen digitaalitelevisioverkon, IPTV-verkon, kaapeliverkon ja satelliitin kautta näkyvä lapsille ja nuorille suunnattu televisiokanava. Kanava lähettää Disneyn tuottamia sarjoja ja elokuvia joka päivä 24 tuntia. Kanava on maksullinen, eikä se esitä ylimääräisiä mainoskatkoja. Disney Channel aloitti toimintansa Yhdysvalloissa vuonna 1983.
Disney Channel Suomessa

Maanpäällisessä digi-tv verkossa Disney Channel on osa PlusTV:n maksu-tv pakettia. Kanava aloitti 10. huhtikuuta 2006, ja Disney Channelin lähetyskapasiteetti on jaettu Nelonen Pro 2 -kanavan kanssa, joten Disney Channel näyttää ohjelmaa joka päivä antenniverkossa klo 07.00–18.00 (PlusTV), vaikka ohjelmaa tulee ympäri vuorokauden (satelliitissa), kaapelissa ja IPTV:ssä klo 07.00–23.00 välisenä aikana. TV Viihde aloitti Disney Channelin tarjoamisen valikoimissaan 8. elokuuta 2011 pidennetyllä lähetysajalla, jolloin Disney Channelia voi katsoa antenniverkossa klo 22.00 asti TV Viihteen kortilla. PlusTV:n kautta tilattuna lähetysaika ei ole pidempi, vaan sen kortilla katsottaessa lähetysaika on edelleen klo 07.00–18.00.
Satelliitin kautta Disney Channel lähettää ohjelmaa 24 tuntia vuorokaudessa, IPTV-verkon ja kaapelin kautta klo 07.00–23.00. 
Antennikoteihin Disney Channel on saatavissa PlusTV:n antenniverkkopalveluiden lisäksi myös satelliitin kautta Viasatin Tuplaplatina-kanavapaketissa, ja kyseinen kanava löytyy myös Canal Digitalin Viihde HD- ja Perhe HD -kanavapaketeista sekä IPTV:n avulla Maxivisionin, Elisa Viihteen, LumoTV:n ja Telian palveluista.
Disney Channel Scandinavia

Pohjoismaissa Disney Channel aloitti 28. helmikuuta 2003, ja se oli saatavilla Viasatin kautta maksullisena. Myöhemmin samana vuonna kanava alkoi näkyä myös digitaalisessa kaapeliverkossa. Vuonna 2003 Disney Channel sai Ruotsissa toimiluvan myös digitaaliseen antenniverkkoon.
1. elokuuta 2005 Disney Channel aloitti myös Canal Digitalin satelliittiverkossa, ja samalla aloitti Disney Channelin sisarkanava Toon Disney. Kolmas kanava Playhouse Disney aloitti 1. lokakuuta 2006. Disney Channel aloitti ympärivuorokautiset lähetykset 18. marraskuuta 2008 vain Canal Digitalilla.
Disney Channel Original Movies > Disney Channelin elokuvat

Disney Channel Original Movies on julkaissut useita tv-elokuvia Disney Channel televisiokanavalle. Sen ensimmäisinä vuosina sitä kutsuttiin nimellä Disney Channel Premiere Films ja myöhemmin Premears.
Jump in!
High School Musical
High School Musical 2
High School Musical 3
Kim Possible: Päättäjäispainajainen
Wendy Wu
Now You See It...
Minutemen
Johnny Kapahala: Back on Board
The Cheetah Girls
The Cheetah Girls 2
The Cheetah Girls: One World
Cow Belles
Camp Rock
Camp Rock 2
Twitches
Twitches Too
Max Keeble – Kosto elää
Return To Halloweentown
Lilo ja Stitch
Lilo & Stitch 2
Leroy ja Stitch
Hannah Montana: The Movie
StarStruck
16 Wishes
Viiden tähden elämää Hollywoodissa
The Suite Life Movie
Waverly Placen velhot: The Movie
Lemonade Mouth
Girl vs. Monster
Zapped
Beverly Hillsin hienostohauva
Beverly Hillsin hienostohauva 2
Beverly Hillsin hienostohauva 3: Viva la Fiesta!
Geek Charming
How to Build a Better Boy
Bad Hair Day
Teen Beach Movie
Teen Beach 2
Descendants
Invisible Sister
Funky Kong

Funky Kong on toistuva hahmo Donkey Kong -sarjassa. Funky toimii usein Kong-perheen liittolaisena tarjoamalla kuljetus palveluita. Hän on myös esiintynyt useimmissa Donkey Kongin spin-off- ja jopa Marion spin-off-peleissä. Hän on avulias ja iloinen liittolainen sarjan nimisankarille ja on todistanut arvonsa useaan otteeseen.
| Funky Kong |
| --- | --- |
Pelisarja:  Donkey Kong
Ensimmäinen peli:  Donkey Kong Contry
Ääninäyttelijä  (englanti):  Damon D'Oliveira: Donkey Kong Country (televisiosarja)
Ääninäyttelijä (japani):  Toshihide Tsuchiya: Pelit
Lisää peliartikkeleitavideopelien teemasivulla
Persoonallisuus

Funky Kong on rento kuten Donkey Kong. kuten hän itse toteaa Donkey Kong Country 2: Diddy's Kong Quest -oppaan tarinassa, Funky Kong inhoaa seikkailua ja haluaa auttaa ystäviään muilla tavoilla, kuten kauppoilla ja lentopalveluilla. Funky on kuvattu rohkeana ja energisenä, ja hän käyttää usein satunnaisia ​​lauseita puheessaan. Vaikka hän ei pidä seikkailusta, hän näyttää olevan halukas seikkailemaan auttaakseen ystäviään, sillä hän on pelattava hahmo Donkey Kong Country: Tropical Freezen Nintendo Switch -versiossa. Funkyn harrastuksia ovat surffailu ja erilaisten koneiden rakentaminen. Funky Kong on Donkey Kongin paras ystävä.
Fyysinen ulkonäkö

Funky Kongilla on sama ruumiin rakenne kuin Donkey kongilla sillä hän on iso että lihaksikas. Funkyn turkki on yleensä vaaleanruskea. Kaikissa esiintymisissään Funky käyttää aurinkolaseja, jotka peittävät hänen todelliset silmänsä. Funkyn aurinkolasit olivat alun perin mustat Donkey Kong Countryssa, mutta käytännössä kaikki myöhemmät esiintymiset kuvataan violetin sävyisiksi. Donkey Kong Countryssa, Donkey Kong Country 2:ssa: Diddy's Kong Questissä ja Donkey Kong Land 2:ssa. Funky Kongin vaate on periaatteessa sama hänellä on yllään punainen huivi, jossa on valkoisia pilkkuja ja hänellä on mitaleja kaulansa ympärillä. Donkey Kong Country 3: Dixie Kong's Double Trouble muuttaa radikaalisti Funkyn ulkonäköä ja saa hänet hylkäämään mitalinsa ja korvaamaan ne työkaluhihnasta ripustetuilla työkaluilla Funky käyttää myös valkoista paitaa, sinisiä shortseja ja mustia saappaita tässä pelissä. Lisäksi hän on pidempi kuin viimeisimmässä esiintymisessään. Donkey Kong 64 on saanut Funkyn jälleen radikaalisti vaihtamaan asuaan, ja hänellä on yllään tummansininen maastokuvioitu asu ja armeijahattu, mustat taistelusaappaat ja punaiset varjostimet. Nykyään Funky on pysynyt yhtenäisenä, ja se on identtisenä hänen pukeutumisestaan Donkey Kong Country 3: Dixie Kong's Double Trouble:sta. DK: King of Swing esitteli Funkyn modernin suunnittelun, ja se on ensimmäinen peli, jossa Funkylla on pilkullinen huivi.
Hahmo peleissä > Donkey Kong Country sarja

Donkey Kong Countryssa Funky omistaa Funky's Flights palvelun, hän sallii Donkey Kongin ja Diddy Kongin käyttää hänen Funky Barreliaan matkustaakseen maailmojen välillä, joihin he ovat joko päässeet. Donkey Kong Country 2:ssa. Hän isännöi toista lentopalvelua, Funky's Flights II:ta, jokaisessa maailmassa paitsi Lost Worldissa. Funky sallii Diddyn ja Dixien käyttää Biplane Barrelia, jos he maksavat kaksi banaanikolikkoa. Donkey Kong Country 3:ssa Funkylla on suurempi rooli kuin kahdessa edellisessä pelissä. Hän operoi Funky's Rentalsia jossa hän sallii Dixien ja Kiddyn vuokrata erilaisia ​​vesikulkuneuvoja matkustaakseen pohjoisilla vesillä. Funky Kong palaa Donkey Kong Country: Tropical Freezessä Funky's Fly 'n' Buy -nimisen tavarakaupan omistajaksi. Tällä tavalla hän korvaa Cranky Kongin roolin liikkeen omistajana edellisestä pelistä, koska Cranky Kong on pelattava hahmo. Funky Kong myy kongeille erilaisia ​​esineitä vastineeksi banaanikolikoista, mukaan lukien DK-tynnyrit, ilmapallot, banaanimehu, Squawks the Parrot, Heart Boosts ja Crash Guards. Hän myy myös keräilyleluja Kapselilelukoneesta. Kauppa toimii kaikilla pelin saarilla paitsi Secret Seclusion. Pelin Nintendo Switch -portti on ensimmäinen kerta, kun Funky Kong on pelattava hahmo pääsarjassa.
Hahmo peleissä > Mario Kart sarja

Mario Kart Wiissä Funky Kong esiintyy ensimmäistä kertaa Super Mario -sarjassa. Hän on avattava suurikokoinen hahmo, jonka lukitus avataan avaamalla neljä Expert Staff Ghost Dataa Time Trial -tilassa, voittamalla 25 WFC Ghost Racea tai pelaamalla 2 250 kilpailua. Funky Kong on GCN DK Mountainin Staff Ghost. Vaikka hänellä ei ole omaa kilparataa, hänellä on oma taisteluareena: Funky Stadium. Vaikka Funky Kongilla on hyvä nopeusbonus, se ei ole yhtä hyvä kuin Baby Luigin ja Baby Daisyn. Suurikokoisena kilpa-ajajana Funky voi kuitenkin käyttää Jetsetteriä ja Speariä, jotka ovat pelin nopeimmat kulkuneuvot. Funky Kong palaa Mario Kart Tourissa huippuluokan kuljettajana, hänet julkaistiin ​​20. toukokuuta 2020. Hän oli osa Jungle Touria Bolt Buggyn ja Banana Wingtipin ohella. Funky Kong esiintyy yhtenä neljästä uudesta kilpailijasta Mario Kart 8 Deluxen Booster Course Pass -passin kuudennessa ja viimeisessä aallossa Diddy Kongin, Paulinen ja Peachetten rinnalla.
Muussa mediassa > Donkey Kong Country -televisiosarja

Donkey Kong Country -televisiosarjassa Funky Kong esiintyy sivuhenkilönä, ja hänen hahmonsa on suhteellisen sama kuin peleissä hän omistaa Funky's Flightsin ja on yksi Donkey Kongin ystävistä.
Muussa mediassa > Super Mario Bros -elokuva

Funky Kong esiintyy Super Mario Bros. Movie -elokuvassa, jossa hänet nähdään ajamassa aivan Donkey Kongin takana Marion, Prinsessa Peachin, Toadin ja Kongin armeijan rinnalla Rainbow Roadilla. Mökissä näkyy myös kuva Funky Kongista surffilaudalla.
Franco Agostinelli

Piispa Agostinellin vaakuna.
Franco Agostinelli (s. 1. tammikuuta 1944 Arezzo) on italialainen roomalaiskatolinen piispa. Hänet vihittiin papiksi Arezzon hiippakuntaan 9. kesäkuuta 1968 ja nimitettiin Grosseton hiippakunnan johtoon 17. marraskuuta 2001. Piispaksi vihkiminen seurasi 6. tammikuuta 2002. Pääkonsekraattorina toimi paavi Johannes Paavali II, jota avustivat Leonardo Sandri ja Robert Sarah.
Agostinelli sai 29. syyskuuta 2012 nimityksen Praton piispaksi.
Disney Character Voices International

Disney Character Voices International, Inc. (DCVI) on vuonna 1988 perustettu The Walt Disney Companyn osasto, joka vastaa Walt Disney Studios Motion Picturesin, Disney Music Groupin ja Disney Media Distributionin tuotantojen lokalisoinnista. DCVI valvoo Disneyn tuotteiden kääntämistä ja dubbaamista eri kielialueille ja vastaa sopivien ääninäyttelijöiden ja laulajien etsimisestä. Osasto on perustettu vuonna 1988, ja sen toimisto sijaitsee Walt Disney Studiosilla Burbankissa, Kaliforniassa.
Disney Character Voices Internationalilla on paikallistoimistoja useissa maissa ympäri maailman. DCVI:lle Disney-tuotantojen ohjaamisesta ja suomentamisesta vastasi Pekka Lehtosaari vuosina 1991–2001 ja hänen jälkeensä tehtävässä ovat toimineet mm. Markus Bäckman, Petri Hanttu, Annamari Metsävainio, Antti L. J. Pääkkönen ja Carla Rindell.
Historia

Ensimmäisen jälkiäänitetyn Disney-elokuvan Lumikki ja seitsemän kääpiötä dubbausta valvoi Walt Disney itse. Elokuvaa levitettiin vuonna 1938 kymmenellä kielellä. Walt Disney kertoi arvostaneensa paljon ruotsinkielistä versiota, ja hän piti Lumikin ruotsinkielistä ääntä Tatiana Angelinia omana suosikkinaan. Vaikka Italiassa vallitsi fasistihallinto, elokuvan italiankielinen versio esitettiin kuudensilla Venetsian elokuvajuhlilla, jossa se voitti Grand Art Trophy -erikoispalkinnon. Saksankielisen version kanssa kävi toisin, sillä The Walt Disney Company ja Natsi-Saksa eivät päässeet sopimukseen, joten saksankielinen jälkiäänitys vietiin vain Itävaltaan ja saksankieliseen Sveitsiin, ja elokuvan dubbasivat Amsterdamissa Saksasta paenneet näyttelijät.
Merkittävä käännekohta Disney-jälkiäänityksissä tapahtui 1940-luvulla elokuvasta Fantasia lähtien, kun animaattori Jack Cutting nimettiin vastuuhenkilöksi Disney-elokuvien dubbauksista espanjan, italian, japanin, norjan, portugalin, ranskan, ruotsin, saksan, suomen ja tanskan kielillä. Disney Character Voices International -osasto itsessään perustettiin tammikuussa 1988, kun Disneyn toimitusjohtaja Michael Eisner oli Pariisissa valmistelemassa Disneyland Parisin rakennustöitä. Siellä hän pääsi katsomaan Disneyn tuottaman Tyttökullat-televisiosarjan ranskankielistä versiota, ja hän huomasi useita vikoja ja virheitä sekä käännöksessä että jälkiäänityksessä. Roy Disney oli jo aiemmin ilmaissut tyytymättömyytensä Mikki Hiiren ranskankieliseen ääneen, ja nämä huomiot yhdessä johtivat Eisnerin perustamaan jälkiäänityksistä vastaavan oman osaston, jonka johtajaksi tuli Roy Disney.
Näyttelijävalinnat

Valvoakseen koko tuotantoprosessiaan Disneyllä on keskitetty järjestelmä, joka mahdollistaa koe-esiintymisten keräämisen näyttelijöiltä ympäri maailmaa tuotantojensa kansainvälisiin kieliversioihin. Disney Character Voices Internationalin valintaprosessi etenee niin, että osaston varapuheenjohtaja Rick Dempsey tekee ääninäyttelijöiden roolivalinnat 14 %:iin kielialueista, joilta saadaan suurimmat lipputulot, ja nämä äänet toimivat mallina muille kieliversioille. Paikallistoimistot, jotka sijaitsevat maissa, joiden äänet DCVI valitsee suoraan, ovat vastuussa tietyistä maantieteellisistä alueista, ja ne valitsevat äänet muille alueen kielille. Esimerkiksi eri Pohjoismaiden Disney-tuotantojen näyttelijävalinnat hyväksytään Tanskan paikallistoimistossa.
Roolivalinnassa äänten ei tarvitse olla identtisiä englanninkielisen alkuperäisäänen kanssa, vaan DCVI:lle ovat tärkeämpää hahmolle sopiva asenne ja äänenkorkeus, jotta hahmo välittyy jälkiäänityksestä. Erityisesti 2000-luvulta alkaen ääniksi on kuitenkin joskus valittu paikallisia julkisuuden henkilöitä heidän suosionsa perusteella tietyllä markkina-alueella ennemmin kuin heidän sopivuutensa hahmolle, jotta elokuvaa tehtäisiin vetoavammaksi tietylle yleisölle.
DCVI:n kielivalikoima

Lähes kaikki Disney-tuotannot on tehty alun perin englannin kielellä, ja niistä suurin osa julkaistaan maailmanlaajuisesti dubattuna eri kielille. Suurin osa Disneyn elokuvista ja televisiosarjoista dubataan järjestelmällisesti tietyille kielille. Kuitenkin joitakin kieliä käytetään vain epäsäännöllisesti elokuvasta riippuen.